Föstudaginn 17. janúar kl. 20:00 opnar sýningin Pressa í sýningarsal Skaftfells , Myndlistarmiðstöð Austurlands . Sýningin er afrakstur prentvinnustofu sem hófst 6. janúar 2020 og er haldin af Listaháskóla Íslands í samvinnu með Skaftfelli , FOSS editions og Tækniminjasafni Austurlands . Vinnustofan fer fram á Seyðisfirði og eru þátttakendur 14 nemendur úr ýmsum deildum innan Listaháskóla Íslands auk tveggja skiptinema . Með prentvinnustofunni gafst nemendunum tækifæri til að öðlast dýpri skilning á prentferlinu og kynnast lykilhugmyndum við útfærslu prentverka undir handleiðslu myndlistarmanna og sérfræðinga í grafík , þeim Sigurði Atla Sigurðssyni , Linus Lohmann og Litten Nystrøm . Á námskeiðinu unnu nemendur m.a. að því að koma upp silkiþrykkverkstæði frá grunni í Skaftfelli og vann hver þátttakandi fyrir sig að minnsta kosti eitt prentverk í ákveðnu upplagi en prentaðferðir hvers og eins voru mismunandi . Sýning þessi samanstendur af prentverkum nemendanna sem unnin voru á tímabilinu .